title: 2012/616/EU: Sklep Evropskega parlamenta z dne 10. maja 2012 o razrešnici glede izvrševanja proračuna Skupnega podjetja SESAR za proračunsko leto 2010#Resolucija Evropskega parlamenta z dne 10. maja 2012 s pripombami, ki so del sklepa o razrešnici glede izvrševanja proračuna Skupnega podjetja SESAR za proračunsko leto 2010

text:
               17.10.2012

               SL

               Uradni list Evropske unije

               L 286/349

         SKLEP EVROPSKEGA PARLAMENTA
   z dne 10. maja 2012
   o razrešnici glede izvrševanja proračuna Skupnega podjetja SESAR za proračunsko leto 2010
   (2012/616/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Skupnega podjetja SESAR za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Skupnega podjetja SESAR za proračunsko leto 2010, skupaj z odgovori skupnega podjetja (1),

               —

               ob upoštevanju priporočila Sveta z dne 21. februarja 2012 (06086/2012 – C7-0050/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe Sveta (ES) št. 1361/2008 z dne 16. decembra 2008 o spremembi Uredbe (ES) št. 219/2007 o ustanovitvi Skupnega podjetja za razvoj nove generacije evropskega sistema upravljanja zračnega prometa (SESAR) (3), zlasti člena 4b Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), in zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor in mnenja Odbora za promet in turizem (A7-0114/2012),

               1.

               podeli razrešnico izvršnemu direktorju Skupnega podjetja SESAR glede izvrševanja proračuna skupnega podjetja za proračunsko leto 2010;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Skupnega podjetja SESAR, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 368, 16.12.2011, str. 32.

      (2)  UL L 248, 16.9.2002, str. 1.

      (3)  UL L 352, 31.12.2008, str. 12.

      (4)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 10. maja 2012
      s pripombami, ki so del sklepa o razrešnici glede izvrševanja proračuna Skupnega podjetja SESAR za proračunsko leto 2010
      EVROPSKI PARLAMENT,

                  —

                  ob upoštevanju končnih letnih računovodskih izkazov Skupnega podjetja SESAR za proračunsko leto 2010,

                  —

                  ob upoštevanju poročila Računskega sodišča o letnih računovodskih izkazih Skupnega podjetja SESAR za proračunsko leto 2010, skupaj z odgovori skupnega podjetja (1),

                  —

                  ob upoštevanju priporočila Sveta z dne 21. februarja 2012 (06086/2012 – C7-0050/2012),

                  —

                  ob člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

                  —

                  ob upoštevanju Uredbe Sveta (ES) št. 1361/2008 z dne 16. decembra 2008 o spremembi Uredbe (ES) št. 219/2007 o ustanovitvi Skupnega podjetja za razvoj nove generacije evropskega sistema upravljanja zračnega prometa (SESAR) (3), zlasti člena 4b Uredbe,

                  —

                  ob upoštevanju finančnih pravil Skupnega podjetja SESAR, ki jih je upravni odbor tega podjetja sprejel 28. julija 2009 (v nadaljnjem besedilu: finančna pravila SESAR),

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), in zlasti člena 94 Uredbe,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor in mnenja Odbora za promet in turizem (A7-0114/2012),

                  A.

                  ker je bilo Skupno podjetje SESAR (v nadaljevanju: skupno podjetje) ustanovljeno februarja 2007 za upravljanje dejavnosti programa raziskav o upravljanju zračnega prometa v enotnem evropskem zračnem prostoru (SESAR);

                  B.

                  ker je skupno podjetje začelo samostojno delovati avgusta 2007;

                  C.

                  ker je skupno podjetje v skladu s posebnimi sporazumi s svojimi člani lastnik vseh opredmetenih in neopredmetenih sredstev, ki jih ustvari ali se nanj prenesejo za razvojno fazo projekta SESAR;

                  D.

                  ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2010 ter o zakonitosti in pravilnosti z njimi povezanih transakcij;

                  E.

                  ker je Računsko sodišče aprila 2010 podalo mnenje št. 2/2010 o finančnih pravilih SESAR;

                  F.

                  ker proračun za razvojno fazo za obdobje 2008–2013 projekta SESAR znaša 2 100 000 000 EUR;

                  G.

                  ker je končni proračun skupnega podjetja za proračunsko leto 2010 znašal 143 000 000 EUR;

         Upravljanje proračuna in finančno poslovodenje

                  1.

                  ker je končni proračun skupnega podjetja za leto 2010 vključeval sredstva za prevzem obveznosti v višini 135 000 000 EUR in sredstva za plačila v višini 143 000 000 EUR; poleg tega priznava, da sta bili stopnji porabe za obveznosti in plačila 97,3 % in 82,2 %;

                  2.

                  na osnovi poročila Računskega sodišča ugotavlja, da je imelo skupno podjetje konec leta 2010 pozitiven proračunski rezultat v višini 53 500 000 EUR in da so sredstva na bančnih računih znašala 57 200 000 EUR; ugotavlja, da je to stanje rezultat:

                              —

                              prispevkov članov: 55 600 000 EUR,

                              —

                              rezultata prejšnjega leta: 86 500 000 EUR,

                              —

                              plačil skupnemu podjetju: 84 900 000 EUR,

                              —

                              prenosa proračunskih sredstev: 3 700 000 EUR;

                  3.

                  opozarja skupno podjetje, da je to stanje v nasprotju s proračunskim načelom ravnotežja; vendar je seznanjen z odgovori skupnega podjetja Računskemu sodišču, da se je stanje denarnih sredstev v letu 2010 zmanjšalo za 34 % v primerjavi z letom 2009 in da je od skupnih prispevkov članov v znesku 55 600 000 EUR kar 43 800 000 EUR prejelo v zadnjih tednih leta 2010, za zagotovitev financiranja dejavnosti v letu 2011; poziva skupno podjetje, naj oblikuje akcijski načrt s konkretnimi ukrepi in roki, da bo njegov proračun uravnotežen, in naj organ za podelitev razrešnice o tem obvešča;

                  4.

                  poudarja, da se v skladu s členom 6 finančnih pravil SESAR ne smejo prevzeti nobene obveznosti za odhodke, ki presegajo odobrena proračunska sredstva, niti se takšni odhodki ne smejo odobriti; je resno zaskrbljen, ker so bili v dveh proračunskih vrsticah – upravni odhodki ter študije in razvoj – s proračunom odobreni odhodki prekoračeni za 11 % oziroma 9 %; je seznanjen s stališčem skupnega podjetja, da lahko skupna sredstva za plačila v celoten proračun za obdobje 2007–2016 vključi le enkrat, da bi preprečilo prekoračitev zgornje meje proračunskih sredstev ob zaključku razvojne faze SESAR v letu 2016; opominja skupno podjetje, da mora upoštevati svoja finančna pravila, in pričakuje, da v prihodnjih proračunskih letih ne bo prihajalo do odobrenih odhodkov, ki presegajo proračunska sredstva;

         Sistemi notranje kontrole

                  5.

                  ugotavlja, da je leta 2010 skupno podjetje začelo uporabljati sisteme finančnega poročanja, ki jih uporablja tudi Komisija (ABAC in SAP); obžaluje, da sistem za upravljanje operativnih programov skupnega podjetja ni bil vključen v te sisteme finančnega poročanja in da ob koncu leta 2010 računovodja še ni potrdil s tem povezanih poslovnih procesov, kot zahtevajo finančna pravila SESAR;

                  6.

                  glede na navedbe skupnega podjetja ugotavlja, da je razvilo sistem za upravljanje operativnih programov, ki dopolnjuje finančne in proračunske informacije, ter meni, da je svoje sisteme kar najbolj povezalo glede na omejitve, ki so posledica uporabe sistemov ABAC in SAP; poleg tega ugotavlja, da je skupno podjetje do konca leta 2011 načrtovalo uvedbo modulov ABAC Assets in ABAC Contract, poročilo računovodje o potrditvi lokalnih sistemov pa naj bi bilo dokončano leta 2011;

                  7.

                  poziva skupno podjetje, naj organ za podelitev razrešnice obvesti o:

                              —

                              naravi omejitev, s katerimi se sooča skupno podjetje zaradi uporabe sistemov ABAC in SAP,

                              —

                              stanju potrditve s tem povezanih poslovnih procesov ter zlasti lokalnih sistemov;

                  8.

                  kljub temu poziva skupno podjetje, naj sisteme finančnega poročanja (ABAC in SAP) poveže s sistemom za upravljanje operativnih programov, ki omogoča, da se stroški dodelijo posebnim delovnim svežnjem in opredelijo viri financiranja operativnih stroškov;

         Upravljanje projektov

                  9.

                  iz letnega poročila o dejavnostih skupnega podjetja za leto 2010 ugotavlja, da so program SESAR sestavljali 304 projekti, od katerih je bilo 171 začetih leta 2009, leta 2010 pa 114 dodatnih; je seznanjen, da je 80,9 % projektov v fazi izvajanja, če izključimo tiste projekte, ki so bili preklicani (3) ali začasno ustavljeni (10); ugotavlja, da je skupno podjetje za vsak preklican ali ustavljen projekt zagotovilo obrazložitev in pojasnilo sprejete popravne ukrepe; glede trenutno ustavljenih projektov zlasti ugotavlja:

                              —

                              da jih je približno 60 % povezanih z dejavnostmi, ki potrebujejo prve dobre rezultate drugih projektov, preden se jih lahko nadaljuje,

                              —

                              da jih je približno 20 % povezanih s projekti, ki nimajo zanesljive povezave z drugimi dejavnostmi programa;

                        preostalih 20 % jih je bilo ustavljenih, ker ni bilo jasne povezave s prihodnjim konceptom dejavnosti ali ker ni bilo povezave z osrednjim načrtom;

                  10.

                  poziva skupno podjetje, naj organ za podelitev razrešnice še naprej obvešča o stanju izvajanja projektov v sklopu programa SESAR in posreduje dosežene rezultate;

         Uspešnost

                  11.

                  spodbuja Komisijo in države članice, naj predpise o enotnem evropskem zračnem prostoru izvajajo bolj učinkovito, da bi se tako naložbe v projekt SESAR bolj obrestovale;

                  12.

                  opozarja na dobro poslovodenje s finančnimi sredstvi in poudarja pomen skupnega podjetja za enoten evropski zračni prostor;

                  13.

                  na podlagi letnega poročila o dejavnostih ugotavlja, da je bil leta 2010 temeljito pregledan pristop k izvajanju programa SESAR in da je bilo ugotovljeno, da je treba razčleniti cilje na visoki ravni programa na bolj tehnično in operativno raven, da se podrobno opredeli, kaj je treba storiti, kdo in kdaj, ter jasno določiti odobrene končne rezultate SESAR, ki bodo prispevali k ciljem razvojne faze SESAR ter k posebnim strateškim ciljem za leto 2012; poziva skupno podjetje, naj oblikuje akcijski načrt s konkretnimi ukrepi in roki, da bo upoštevalo rezultate celovitega pregleda;

                  14.

                  poleg tega ugotavlja, da je bilo konec leta 2009 sklenjeno, da se oblikuje okvir za skupno izvajanje SESAR, da bi omogočili primerno upravljanje programov in projektov s poenostavljenimi dejavnostmi spremljanja in nadzora; ugotavlja, da je bil ob koncu leta 2010 okvir za izvajanje v celoti določen in se ga izvaja in uporablja v približno 85 odstotkih; poziva skupno podjetje, naj organ za podelitev razrešnice obvešča o sedanji fazi uvajanja in uporabe okvira za izvajanje ter o doseženem napredku;

                  15.

                  priznava, da je Komisija leta 2010 izvedla prvo vmesno oceno skupnega podjetja; ugotavlja, da je v oceni poudarjena zmožnost skupnega podjetja, da zagotovi optimalen odziv na potrebe uporabnikov zračnega prostora in izvajalcev storitev; vendar meni, da bi morali vmesne ocene in ocene izvajati zunanji in neodvisni strokovnjaki;

         Notranja revizija

                  16.

                  pozdravlja dejstvo, da je izvršni direktor skupnega podjetja konec leta 2010 ustanovil oddelek za notranjo revizijo, imenoval nekdanjega notranjega revizorja skupnega podjetja, da prevzame njegove naloge, in odobril revizijski delovni program tega oddelka za leto 2011;

                  17.

                  iz letnih računovodskih izkazov ugotavlja, da je skupno podjetje maja 2010 podpisalo okvirno pogodbo za revizijske storitve;

                  18.

                  pozdravlja, da sta skupno podjetje in Komisija sprejela ukrepe za zagotovitev jasnejše opredelitve operativnih vlog službe Komisije za notranjo revizijo in funkcije notranje revizije skupnega podjetja; vseeno opaža, da statuti skupnega podjetja niso bili spremenjeni;

                  19.

                  je zadovoljen, da je služba Komisije za notranjo revizijo potrdila svoje pristojnosti v skladu s splošno finančno uredbo kot notranji revizor skupnega podjetja ter da je upravni odbor skupnega podjetja ustrezno spremenil listino o svoji funkciji notranje revizije;

         Zamude pri plačilih članarin

                  20.

                  je zaskrbljen, ker člani niso spoštovali roka za plačilo denarnih prispevkov za skupno podjetje; ugotavlja, da so zamude trajale od 12 do 113 dni in da ob koncu leta 2010 dva člana še vedno nista plačala prispevka; je seznanjen z odgovorom skupnega podjetja, da sta bila prispevka plačana v začetku leta 2011;

         Horizontalne pripombe o skupnih podjetjih

                  21.

                  poudarja, da je Komisija doslej ustanovila sedem skupnih podjetij v skladu s členom 187 Pogodbe o delovanju Evropske unije; ugotavlja, da šest skupnih podjetij (IMI, ARTEMIS, ENIAC, CLEAN SKY, FCH in ITER-F4E) deluje na področju raziskav v sklopu GD Komisije RTD in INFSO, eno podjetje pa je pristojno za razvoj novega sistema upravljanja zračnega prometa (SESAR) na področju prometa, ki ga nadzoruje GD MOVE;

                  22.

                  ugotavlja, da skupna okvirna sredstva, ki naj bi bila potrebna za skupna podjetja za obdobje njihovega obstoja, znašajo 21 793 000 000 EUR;

                  23.

                  ugotavlja, da celoten prispevek Unije, ki naj bi bil potreben za skupna podjetja za obdobje njihovega obstoja, znaša 11 489 000 000 EUR;

                  24.

                  ugotavlja, da je v proračunskem letu 2010 celotni prispevek Unije v proračun skupnih podjetij znašal 505 000 000 EUR;

                  25.

                  poziva Komisijo, naj organu za podelitev razrešnice letno posreduje povzete informacije o celotnemu letnemu financiranju iz splošnega proračuna Unije za vsako skupno podjetje, da bi zagotovila preglednost in jasnost uporabe sredstev Unije in obnovila zaupanje evropskih davkoplačevalcev;

                  26.

                  pozdravlja pobudo skupnega podjetja ARTEMIS, da v letno poročilo o dejavnostih vključi informacije o spremljanju in pregledovanju tekočih projektov; meni, da bi to morala storiti tudi druga skupna podjetja;

                  27.

                  opominja, da so skupna podjetja javno-zasebna partnerstva in da se zaradi tega prepletajo javni in zasebni interesi; glede na okoliščine meni, da se možnosti navzkrižja interesov ne sme prezreti, temveč jo je treba ustrezno obravnavati; zato poziva skupna podjetja, naj organ za podelitev razrešnice obvestijo o mehanizmih preverjanja, ki obstajajo v njihovih strukturah, da bi omogočili pravilno upravljanje in preprečevanje navzkrižja interesov;

                  28.

                  ugotavlja, da so razen opazne izjeme skupnega podjetja za ITER in razvoj fuzijske energije skupna podjetja razmeroma majhne strukture, ki so tudi geografsko omejene; zato meni, da bi morale združiti svoje vire, kjer je to mogoče;

                  29.

                  poziva Računsko sodišče, naj v poročilih o letnih računovodskih izkazih za proračunsko leto 2011 organu za podelitev razrešnice zagotovi informacije o tem, kako skupna podjetja upoštevajo njegove pripombe;

                  30.

                  poziva Računsko sodišče, naj v razumnem roku posreduje posebno poročilo Parlamentu o dodani vrednosti ustanovitve skupnih podjetij za učinkovito izvajanje raziskovalnih, tehnoloških, razvojnih in demonstracijskih programov Unije; poleg tega meni, da naj isto poročilo vsebuje tudi oceno učinkovitosti ustanovitve skupnih podjetij.

         (1)  UL C 368, 16.12.2011, str. 32.

         (2)  UL L 248, 16.9.2002, str. 1.

         (3)  UL L 352, 31.12.2008, str. 12.

         (4)  UL L 357, 31.12.2002, str. 72.


title: 2012/472/EU: Sklep Sveta z dne 26. aprila 2012 o sklenitvi Sporazuma med Združenimi državami Amerike in Evropsko unijo o uporabi in prenosu evidenc podatkov o potnikih ministrstvu Združenih držav za domovinsko varnost#Sporazum med Združenimi državami Amerike in Evropsko unijo o uporabi in prenosu evidenc podatkov o potnikih ministrstvu Združenih držav za domovinsko varnost

text:
               11.8.2012

               SL

               Uradni list Evropske unije

               L 215/4

         SKLEP SVETA
   z dne 26. aprila 2012
   o sklenitvi Sporazuma med Združenimi državami Amerike in Evropsko unijo o uporabi in prenosu evidenc podatkov o potnikih ministrstvu Združenih držav za domovinsko varnost
   (2012/472/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 82(1)(d) in člena 87(2)(a), v povezavi s členom 218(6)(a) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:

               (1)

               Svet je 2. decembra 2010 skupaj s pogajalskimi smernicami sprejel sklep, ki Komisijo pooblašča za začetek pogajanj med Unijo in Združenimi državami Amerike za prenos in uporabo evidenc podatkov o potnikih (PNR) z namenom preprečevanja terorističnih in drugih hudih mednarodnih kaznivih dejanj ter boja proti njim.

               (2)

               V skladu s Sklepom Sveta 2012/471/EU (2) je bil 14. decembra 2011 podpisan Sporazum med Združenimi državami Amerike in Evropsko unijo o uporabi in prenosu evidenc podatkov o potnikih ministrstvu Združenih držav za domovinsko varnost (v nadaljnjem besedilu: Sporazum), s pridržkom sklenitve navedenega sporazuma.

               (3)

               Sporazum spoštuje temeljne pravice in načela, priznana predvsem z Listino Evropske unije o temeljnih pravicah, zlasti pravico do zasebnega in družinskega življenja iz njenega člena 7, pravico do varstva osebnih podatkov iz njenega člena 8 ter pravico do učinkovitega pravnega sredstva in nepristranskega sojenja iz njenega člena 47. Ta sporazum je treba uporabljati v skladu z navedenimi pravicami in načeli.

               (4)

               V skladu s členom 3 Protokola (št. 21) o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, je Združeno kraljestvo podalo uradno obvestilo, da želi sodelovati pri sprejetju in uporabi tega sklepa.

               (5)

               V skladu s členoma 1 in 2 Protokola (št. 21) o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije in brez poseganja v člen 4 navedenega protokola, Irska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

               (6)

               V skladu s členoma 1 in 2 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

               (7)

               Ta sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum med Združenimi državami Amerike in Evropsko unijo o uporabi in prenosu evidenc podatkov o potnikih ministrstvu Združenih držav za domovinsko varnost se odobri v imenu Unije.
   Besedilo Sporazuma je priloženo k temu sklepu.
   Člen 2
   Predsednik Sveta imenuje osebo(-e) pooblaščeno(-e) da v imenu Unije izmenja(-jo) uradna obvestila iz člena 27 Sporazuma da bi se na ta način izrazilo soglasje Unije, da je Sporazum za njo zavezujoč.
   Člen 3
   Ta sklep začne veljati dan po objavi v Uradnem listu Evropske unije.

      V Luxembourgu, 26. aprila 2012

            Za Svet

            Predsednik

         M. BØDSKOV

      (1)  Odobritev Evropskega parlamenta z dne 19. aprila 2012 (še ni objavljeno v Uradnem listu).

      (2)  Glej stran 1 tega Uradnega lista.

      PREVOD
      SPORAZUM
      med Združenimi državami Amerike in Evropsko unijo o uporabi in prenosu evidenc podatkov o potnikih ministrstvu Združenih držav za domovinsko varnost
      ZDRUŽENE DRŽAVE AMERIKE,
      v nadaljnjem besedilu tudi: "Združene države", in
      EVROPSKA UNIJA,
      v nadaljnjem besedilu tudi: "EU",
      v nadaljnjem besedilu skupaj: "pogodbenici", sta se –
      OB PRIZADEVANJU za učinkovito preprečevanje terorizma in hudih mednarodnih kaznivih dejanj ter boj proti njim, da bi na ta način zaščitili svoji demokratični družbi in skupne vrednote,
      OB PRIZADEVANJU za krepitev in spodbujanje sodelovanja med pogodbenicama v duhu čezatlantskega partnerstva,
      OB PRIZNAVANJU pravice in odgovornosti držav, da zagotovijo varnost svojih državljanov in varujejo svoje meje, ter ob upoštevanju odgovornosti vseh narodov, da zaščitijo življenje in zagotovijo varnost javnosti, vključno z uporabniki mednarodnih potniških sistemov,
      OB PREPRIČANJU, da je izmenjava informacij temeljni del boja proti terorizmu in hudim mednarodnim kaznivim dejanjem ter da je v tem okviru obdelava in uporaba evidence podatkov o potnikih (PNR) nujno orodje za zagotavljanje informacij, ki jih drugače ni mogoče pridobiti,
      ODLOČNI preprečiti in zatreti teroristična ter mednarodna kazniva dejanja ob hkratnem spoštovanju temeljnih pravic in svoboščin ter priznavanju pomena zasebnosti in varstva osebnih podatkov in informacij,
      OB UPOŠTEVANJU mednarodnih instrumentov, zakonov in podzakonskih predpisov ZDA, po katerih mora vsak letalski prevoznik, ki opravlja potniške lete v mednarodnem letalskem prometu v Združene države ali iz njih, zagotoviti, da so ministrstvu za domovinsko varnost (MDV) na voljo podatki iz PNR, če se ti zbirajo in hranijo v avtomatskih rezervacijskih sistemih/sistemih za nadzor odhodov letalskih prevoznikov, ter da so primerljive zahteve izpolnjene ali bi lahko bile izpolnjene v EU,
      OB UPOŠTEVANJU, da MDV obdeluje in uporablja podatke iz PNR za namene preprečevanja, odkrivanja, preiskovanja in pregona terorističnih in mednarodnih kaznivih dejanj, ob spoštovanju zaščitnih ukrepov glede zasebnosti in varstva osebnih podatkov in informacij, kakor je določeno v tem sporazumu,
      OB POUDARJANJU pomena izmenjave podatkov iz PNR ter relevantnih in primernih analitičnih informacij, pridobljenih iz PNR, med Združenimi državami Amerike ter pristojnimi policijskimi in pravosodnimi organi držav članic Evropske unije, v nadaljnjem besedilu: "države članice EU", Europolom ali Eurojustom za krepitev mednarodnega policijskega in pravosodnega sodelovanja,
      OB PRIZNAVANJU dolgoletne tradicije spoštovanja zasebnosti posameznika v pogodbenicah, kakor je navedeno v njunih zakonih in ustanovnih dokumentih,
      OB UPOŠTEVANJU obveznosti EU v skladu s členom 6 Pogodbe o Evropski uniji o spoštovanju temeljnih pravic, pravice do spoštovanja zasebnosti v zvezi z obdelavo osebnih podatkov, kot je navedeno v členu 16 Pogodbe o delovanju Evropske unije, ter načel sorazmernosti in nujnosti v zvezi s pravico do spoštovanja zasebnega in družinskega življenja, spoštovanja zasebnosti in varstva osebnih podatkov v skladu s členom 8 Evropske konvencije o varstvu človekovih pravic in temeljnih svoboščin, Konvencije Sveta Evrope št. 108 o varstvu posameznikov glede na avtomatsko obdelavo osebnih podatkov in njenega dodatnega protokola 181 ter členov 7 in 8 Listine Evropske unije o temeljnih pravicah,
      OB UPOŠTEVANJU, da MDV trenutno uporablja učinkovite postopke za varovanje zasebnosti posameznika ter zagotavljanje celovitosti podatkov, vključno s fizičnim varovanjem, nadzorovanjem dostopa, ločevanjem in šifriranjem podatkov, ukrepi revizije in odgovornega ravnanja,
      OB PRIZNAVANJU pomena zagotavljanja kakovosti, točnosti, celovitosti in varnosti podatkov ter vzpostavitve ustrezne odgovornosti za zagotovitev upoštevanja teh načel,
      OB UPOŠTEVANJU zlasti načela preglednosti in različnih načinov, na katere Združene države zagotavljajo, da so potniki, o katerih MDV zbira podatke iz PNR, seznanjeni, da obstaja potreba po zbiranju njihovih podatkov iz PNR ter kako se ti uporabljajo,
      OB NADALJNJEM PRIZNAVANJU, da sta zbiranje in analiza podatkov iz PNR nujna za MDV pri opravljanju nalog varovanja mej, pri čemer je treba zagotoviti, da sta zbiranje in uporaba podatkov iz PNR še vedno ustrezna in potrebna glede na namene, za katere se podatki zbirajo,
      OB PRIZNAVANJU, da mora MDV ob upoštevanju tega sporazuma in njegovega izvajanja zagotoviti zadostno raven varstva podatkov za obdelavo in uporabo prenesenih podatkov iz PNR,
      OB UPOŠTEVANJU, da so Združene države in Evropska unija pri boju proti kaznivim dejanjem in terorizmu zavezane zagotavljanju visoke ravni varstva osebnih podatkov in se odločno zavzemajo za takojšnje sprejetje sporazuma, da bi se na celovit način, ki bo omogočil izpolnitev naših skupnih ciljev, zaščitili osebni podatki, ki se izmenjujejo v okviru boja proti kaznivim dejanjem in terorizmu,
      OB PRIZNAVANJU, da sta bila v letih 2005 in 2010 uspešno izvedena skupna pregleda sporazumov iz let 2004 in 2007 med pogodbenicama o prenosu podatkov iz PNR,
      OB UGOTOVITVI interesa podpisnic, pa tudi držav članic EU, za izmenjavo informacij v zvezi z načinom prenosa podatkov iz PNR ter nadaljnjim prenosom evidenc PNR, kakor je določeno v zadevnih členih tega sporazuma, in ob ugotovitvi interesa EU za obravnavanje nadaljnjega prenosa v okviru posvetovanj in mehanizma pregleda, določenega v tem sporazumu,
      OB ZAGOTOVILU, da ta sporazum ne pomeni precedensa za kakršno koli prihodnjo ureditev med pogodbenicama ali med eno od pogodbenic in katero koli drugo pogodbeno stranko glede obdelave, uporabe ali prenosa podatkov iz PNR ali podatkov v kakršni koli drugi obliki ali glede varstva podatkov,
      OB PRIZNAVANJU s tem povezanih načel sorazmernosti, ustreznosti in nujnosti, po katerih se ta sporazum ravna ter ki vodijo Evropsko unijo in Združene države pri njegovem izvajanju, in
      OB UPOŠTEVANJU možnosti, da se pogodbenici nadalje dogovorita o prenosu podatkov iz PNR v okviru pomorskega prometa –
      SPORAZUMELI O NASLEDNJEM:
      POGLAVJE I

         SPLOŠNE DOLOČBE

      Člen 1
      Namen
      1.   Namen tega sporazuma je zaščititi človeška življenja in zagotoviti javno varnost.
      2.   Zato ta sporazum določa odgovornosti pogodbenic v zvezi s pogoji, pod katerimi se podatki iz PNR lahko prenesejo, obdelajo, uporabijo in zaščitijo.
      Člen 2
      Področje uporabe
      1.   Kakor je določeno v smernicah Mednarodne organizacije za civilno letalstvo, PNR pomeni evidenco, ki jo ustvarijo letalski prevozniki ali njihovi pooblaščeni zastopniki za vsako potovanje, ki ga rezervirajo potniki ali se rezervira v njihovem imenu ter se shrani v sistemih rezervacij letalskih prevoznikov, sistemih za nadzor odhodov ali enakovrednih sistemih, ki se uporabljajo za podobne namene (v nadaljnjem besedilu skupaj: "sistemi rezervacij"). PNR v tem sporazumu zajema vrste podatkov, določene v Prilogi k temu sporazumu.
      2.   Ta sporazum se uporablja za letalske prevoznike, ki opravljajo potniške lete med Evropsko unijo in Združenimi državami.
      3.   Ta sporazum se uporablja tudi za letalske prevoznike, ki so registrirani v Evropski uniji ali v njej shranjujejo podatke ter opravljajo potniške lete v Združene države ali iz njih.
      Člen 3
      Zagotavljanje podatkov iz PNR
      Pogodbenici se strinjata, da prevozniki MDV zagotovijo podatke iz PNR iz njihovih sistemov rezervacij, kakor je določeno s standardi MDV ter v skladu z njimi in s tem sporazumom. Če podatki iz PNR, ki jih MDV prenesejo letalski prevozniki, poleg podatkov iz Priloge vključujejo še kakšne druge podatke, jih MDV po prejemu izbriše.
      Člen 4
      Uporaba podatkov iz PNR
      1.   Združene države zbirajo, uporabljajo in obdelujejo podatke iz PNR za namene preprečevanja, odkrivanja, preiskovanja in pregona:

                  (a)

                  terorističnih kaznivih dejanj in z njimi povezanih kaznivih dejanj, vključno z

                              (i)

                              ravnanjem, ki:

                                          1.

                                          vključuje nasilno dejanje ali dejanje, ki ogroža človeško življenje, premoženje ali infrastrukturo; in

                                          2.

                                          katerega verjetni namen je:

                                                      (a)

                                                      zastrašiti in uporabiti silo nad civilnim prebivalstvom;

                                                      (b)

                                                      vplivati na politiko vlade z zastraševanjem in uporabo sile; ali

                                                      (c)

                                                      z množičnim uničevanjem, atentati, ugrabitvami ali zajetjem talcev vplivati na ravnanje vlade;

                              (ii)

                              dejavnostmi, ki pomenijo kaznivo dejanje v smislu in skladno z opredelitvami iz veljavnih mednarodnih konvencij in protokolov, ki se nanašajo na terorizem;

                              (iii)

                              posrednim ali neposrednim zagotavljanjem ali zbiranjem sredstev na kateri koli način z namenom, da se uporabijo, ali z zavedanjem, da se bodo v celoti ali delno uporabila za izvajanje katerega koli dejanja iz pododstavkov (i) ali (ii);

                              (iv)

                              poskusi katerih koli dejanj iz pododstavkov (i), (ii) ali (iii);

                              (v)

                              pomočjo pri storitvi katerih koli dejanj iz pododstavkov (i), (ii) ali (iii);

                              (vi)

                              organizacijo ali usmerjanjem drugih k storitvi katerih koli dejanj iz pododstavkov (i), (ii) ali (iii);

                              (vii)

                              pomočjo pri storitvi katerih koli dejanj iz pododstavkov (i), (ii) ali (iii) na kakršen koli drug način;

                              (viii)

                              grožnjo izvršitve dejanj iz pododstavka (i) v okoliščinah, v katerih se zdi grožnja prepričljiva;

                  (b)

                  drugih kaznivih dejanj, za katera so določene zaporne kazni treh let ali več in so mednarodne narave.
                  Kaznivo dejanje je mednarodne narave, zlasti če:

                              (i)

                              je storjeno v več kot eni državi;

                              (ii)

                              je storjeno v eni državi, vendar pa se znaten del njegove priprave, načrtovanja, usmerjanja ali nadzora izvaja v drugi državi;

                              (iii)

                              je storjeno v eni državi, vendar pa pri njem sodeluje organizirana kriminalna združba, ki izvaja kriminalne dejavnosti v več kot eni državi;

                              (iv)

                              je storjeno v eni državi, vendar bistveno učinkuje v drugi državi ali

                              (v)

                              je storjeno v eni državi, kršitelj pa je v drugi državi oziroma namerava potovati v drugo državo.

            2.   Podatki iz PNR se lahko po potrebi uporabijo in obdelajo za vsak primer posebej, če obstaja resna grožnja in za zaščito življenjskih interesov vsakega posameznika ali če tako odredi sodišče.
      3.   MDV lahko podatke iz PNR uporablja in obdeluje, da bi ugotovilo identiteto oseb, ki bodo ob prihodu v Združene države ali odhodu iz njih natančneje zaslišane ali pregledane, ali oseb, ki bodo dodatno pregledane.
      4.   Odstavki 1, 2 in 3 ne vplivajo na pregon na nacionalni ravni, pravosodne pristojnosti ali postopke, če se pri uporabi in obdelavi podatkov iz PNR odkrijejo druge kršitve zakonodaje ali znaki teh kršitev.
      POGLAVJE II

         ZAŠČITNI UKREPI V ZVEZI Z UPORABO PODATKOV IZ PNR

      Člen 5
      Varnost podatkov
      1.   MDV zagotovi, da se izvedejo ustrezni tehnični ukrepi in organizacijske ureditve za varovanje osebnih podatkov in osebnih informacij iz PNR pred naključnim, nezakonitim ali nepooblaščenim uničenjem, izgubo, razkritjem, spreminjanjem, dostopom, obdelavo ali uporabo.
      2.   MDV uporabi ustrezno tehnologijo za zagotovitev varstva, varnosti, zaupnosti in celovitosti podatkov. Predvsem pa MDV zagotovi, da:

                  (a)

                  se uporabijo postopki šifriranja, pooblaščanja in dokumentiranja, ki jih priznajo pristojni organi. Zlasti se zavaruje dostop do podatkov iz PNR in se omeji na uradnike s posebnim pooblastilom;

                  (b)

                  se podatki iz PNR hranijo v varnem prostoru, ki je zavarovan z zaščito pred vdorom; in

                  (c)

                  obstaja mehanizem, ki zagotavlja, da poizvedbe o podatkih iz PNR potekajo v skladu s členom 4.

            3.   Če pride do incidenta, pri katerem je ogrožena zasebnost podatkov (vključno z nepooblaščenim dostopom ali razkritjem), MDV sprejme razumne ukrepe, s katerimi ustrezno obvesti zadevne posameznike, poleg tega pa tudi razumne ukrepe za blažitev tveganja škode zaradi nepooblaščenih razkritij osebnih podatkov in informacij ter za sprejetje tehnično izvedljivih popravnih ukrepov.
      4.   MDV v okviru področja uporabe tega sporazuma nemudoma obvesti pristojne evropske organe o primerih pomembnih incidentov, pri katerih je ogrožena zasebnost podatkov in ki vključujejo podatke iz PNR državljanov ali prebivalcev EU ter so nastali zaradi naključnega ali nezakonitega uničenja ali naključne izgube, spremembe, nepooblaščenega razkritja ali dostopa ali drugih nezakonitih oblik obdelave ali uporabe.
      5.   Združene države potrjujejo, da zakonodaja ZDA za incidente, pri katerih je ogrožena zasebnost podatkov, predvideva učinkovite upravne, civilne in kazenske ukrepe. MDV lahko po potrebi sprejme disciplinske ukrepe proti osebam, odgovornim za kakršen koli takšen incident, pri katerem je ogrožena zasebnost podatkov, pri čemer ti vključujejo zavrnitev dostopa do sistema, uradne graje, začasno ali dokončno odstavitev z delovnega mesta ali premestitev na nižje delovno mesto.
      6.   MDV zapiše ali dokumentira vsak dostop do podatkov iz PNR ter njihovo obdelavo in uporabo. Zapisi ali dokumentacija se uporabljajo le za namene nadzora, revizij in vzdrževanja sistema ali za zakonsko določene namene.
      Člen 6
      Občutljivi podatki
      1.   Če zbrani podatki iz PNR o potniku vključujejo občutljive podatke (tj. osebni podatki in informacije, ki kažejo na rasno ali etnično poreklo, politična stališča, verska ali filozofska prepričanja, članstvo v sindikatu, ter podatki v zvezi z zdravstvenim stanjem ali spolnim življenjem posameznika), MDV uporabi avtomatske sisteme za filtriranje in prikritje občutljivih podatkov v PNR. Poleg tega MDV nadalje ne obdeluje ali uporablja takšnih podatkov, razen v skladu z odstavkom 3 ali 4.
      2.   MDV Evropski komisiji v 90 dneh od začetka veljavnosti tega sporazuma zagotovi seznam kod in izrazov, ki opredeljujejo občutljive podatke, ki se prikrijejo.
      3.   Dostop do občutljivih podatkov ter njihova obdelava in uporaba se dovoli v izjemnih okoliščinah, v katerih je lahko življenje posameznika ogroženo ali izpostavljeno resni nevarnosti. Dostop do takšnih podatkov mora biti zmeraj restriktiven in ga mora v vsakem primeru posebej odobriti vodilni uslužbenec MDV.
      4.   Občutljivi podatki se trajno izbrišejo najpozneje 30 dni od datuma, ko je MDV nazadnje prejelo PNR s takšnimi podatki. Vendar se občutljivi podatki lahko hranijo za obdobje, določeno v zakonodaji ZDA, za namene posamezne preiskave, pregona ali ukrepov izvrševanja.
      Člen 7
      Avtomatizirane posamične odločitve
      Združene države ne sprejemajo odločitev, ki temeljijo izključno na avtomatski obdelavi in uporabi podatkov iz PNR in imajo za posledice pomembna škodljiva dejanja, ki vplivajo na pravne interese posameznikov.
      Člen 8
      Hramba podatkov
      1.   MDV hrani podatke iz PNR v aktivni podatkovni zbirki do pet let. Po prvih šestih mesecih tega obdobja se podatki iz PNR anonimizirajo in prikrijejo v skladu z odstavkom 2. Dostop do te aktivne podatkovne zbirke je omejen na majhno število uradnikov s posebnim pooblastilom, razen če je v tem sporazumu določeno drugače.
      2.   Za anonimizacijo se prikrijejo informacije, ki omogočajo individualno prepoznavanje in so vsebovane v naslednjih vrstah podatkov PNR:

                  (a)

                  ime (imena);

                  (b)

                  druga imena v PNR;

                  (c)

                  vse dostopne kontaktne informacije (vključno z izvorom informacij);

                  (d)

                  splošne opombe, vključno z ostalimi dodatnimi informacijami (OSI), posebnimi informacijami v zvezi s storitvami (SSI) in posebnimi zahtevami v zvezi s storitvami (SSR); in

                  (e)

                  morebitne zbrane podatke s sistemom izpopolnjenih podatkov o potnikih (APIS).

            3.   Po tem aktivnem obdobju se podatki iz PNR prenesejo v mirujočo podatkovno zbirko za obdobje do deset let. Za to mirujočo podatkovno zbirko se uvede dodatni nadzor, kar vključuje še manjše število pooblaščenih uslužbencev ter odobritev dostopa s še višje ravni nadzora. V tej mirujoči podatkovni zbirki podatki iz PNR ostanejo anonimizirani, razen v zvezi z operacijami kazenskega pregona, pa tudi takrat le v primeru opredeljivega primera, grožnje ali tveganja. Za namene iz člena 4(1)(b) se lahko podatki iz PNR v mirujoči podatkovni zbirki de-anonimizirajo za obdobje do pet let.
      4.   Po koncu mirujočega obdobja je treba shranjene podatke v celoti nepovratno anonimizirati tako, da se iz njih izbrišejo vse vrste podatkov, s katerimi bi lahko ugotovili identiteto potnika, na katerega se nanašajo podatki iz PNR.
      5.   Podatki, ki se nanašajo na posamezen primer ali preiskavo, se lahko hranijo v aktivni podatkovni zbirki s podatki iz PNR, dokler se primer ali preiskava ne zaključi. Ta odstavek ne vpliva na zahteve po hrambi podatkov za posamezne preiskovalne ali kazenske spise.
      6.   Pogodbenici se strinjata, da se bo v okviru ocenjevanja iz člena 23(1) preučila ustreznost 10-letnega mirujočega obdobja hrambe podatkov.
      Člen 9
      Enaka obravnava
      Združene države zagotovijo, da se zaščitni ukrepi, ki veljajo za obdelavo in uporabo podatkov iz PNR v skladu s tem sporazumom, uporabljajo za vse potnike enako brez nezakonite diskriminacije.
      Člen 10
      Preglednost
      1.   MDV potnikom zagotovi informacije glede uporabe in obdelave podatkov iz PNR prek:

                  (a)

                  objav v Zveznem uradnem listu;

                  (b)

                  objav na svoji spletni strani;

                  (c)

                  obvestil, ki jih lahko letalski prevozniki vključijo v prevozne pogodbe;

                  (d)

                  zakonsko določenega poročanja kongresu; in

                  (e)

                  drugih ustreznih ukrepov, ki bi bili lahko sprejeti.

            2.   MDV objavi svoje postopke in določbe glede dostopa, popravkov ali sprememb in postopke uveljavljanja pravnega sredstva ter jih pošlje EU za namene morebitne objave.
      3.   Pogodbenici bosta sodelovali z letalsko panogo pri zagotavljanju jasnejših informacij potnikom v času rezervacij o namenu zbiranja, obdelave in uporabe podatkov iz PNR s strani MDV ter o tem, kako zahtevati dostop do podatkov, njihov popravek in uveljavljanje pravnega sredstva v zvezi z njimi.
      Člen 11
      Dostop za posameznike
      1.   V skladu z Zakonom o prostem dostopu do informacij lahko vsak posameznik ne glede na državljanstvo, državo izvora ali stalno prebivališče od MDV zahteva svoje podatke iz PNR. MDV pravočasno zagotovi takšne podatke iz PNR ob upoštevanju določb odstavkov 2 in 3.
      2.   Za razkritje informacij iz PNR lahko veljajo razumne pravne omejitve zakonodaje ZDA, vključno z omejitvami, ki bi lahko bile potrebne za zaščito občutljivih informacij v zvezi z zasebnostjo posameznika, za katere velja varstvo podatkov, nacionalno varnostjo in kazenskim pregonom.
      3.   Posameznik je o zavrnitvi ali omejitvi dostopa pisno in pravočasno obveščen. Takšno obvestilo vsebuje pravno podlago, na podlagi katere so bile informacije zadržane, in informacije o možnostih, ki jih določa zakonodaja ZDA glede uveljavljanja pravnega sredstva.
      4.   MDV podatkov iz PNR ne razkriva javnosti, razen posameznikom, katerih podatki iz PNR so bili obdelani in uporabljeni, ali njihovim zastopnikom ali kakor določa zakonodaja ZDA.
      Člen 12
      Pravica posameznikov do popravkov ali sprememb
      1.   Vsak posameznik lahko ne glede na državljanstvo, državo izvora ali stalno prebivališče MDV zaprosi za popravek ali spremembo, vključno z možnostjo izbrisa ali zamrznitve, svojih podatkov iz PNR v skladu s postopki, opisanimi v tem sporazumu.
      2.   MDV zadevnega posameznika brez nepotrebnega odlašanja pisno obvesti o odločitvi glede zadevnega popravka ali spremembe podatkov iz PNR.
      3.   Posameznik je o zavrnitvi ali omejitvi popravka ali spremembe pisno in pravočasno obveščen. Takšno obvestilo vsebuje pravno podlago, na podlagi katere je bila sprejeta takšna zavrnitev ali omejitev, in informacije o možnostih, ki jih določa zakonodaja ZDA glede uveljavljanja pravnega sredstva.
      Člen 13
      Pravna sredstva posameznikov
      1.   Vsak posameznik, katerega osebni podatki in informacije niso bile obdelane in uporabljene v skladu s tem sporazumom, lahko ne glede na državljanstvo, državo izvora ali stalno prebivališče uveljavlja pravna sredstva v upravnih in sodnih postopkih v skladu z zakonodajo ZDA.
      2.   Vsak posameznik ima pravico, da v upravnem postopku izpodbija odločitve MDV v zvezi z uporabo in obdelavo podatkov iz PNR.
      3.   V skladu z Zakonom o upravnem postopku in drugo veljavno zakonodajo ima vsak posameznik pravico, da pri zveznem sodišču ZDA vloži zahtevo za sodno presojo v zvezi s katero koli pravnomočno odločitvijo MDV. Poleg tega ima vsak posameznik pravico, da vloži zahtevo za sodno presojo v skladu z veljavno zakonodajo in ustreznimi določbami naslednjih aktov:

                  (a)

                  Zakona o prostem dostopu do informacij;

                  (b)

                  Zakona o računalniških goljufijah in zlorabah;

                  (c)

                  Zakona o zasebnosti elektronskih komunikacij; in

                  (d)

                  ostalih veljavnih določb zakonodaje ZDA.

            4.   MDV zlasti vsem posameznikom zagotavlja upravna sredstva (trenutno je to program TRIP, tj. program poizvedb potnikov glede vlaganja pravnih sredstev) za rešitev poizvedb v zvezi s potovanjem, vključno s tistimi, ki se nanašajo na uporabo podatkov iz PNR. Program TRIP, ki ga omogoča MDV, zagotavlja postopek uveljavljanja pravnih sredstev za posameznike, ki menijo, da so bili nekaj časa zadržani ali jim je bilo preprečeno vkrcanje na komercialno letalo, ker je bilo nepravilno ocenjeno, da pomenijo grožnjo. V skladu z Zakonom o upravnem postopku in oddelkom 46110 naslova 49 Zakonika Združenih držav je vsak tako oškodovan posameznik upravičen do vložitve zahteve za sodno presojo pri zveznem sodišču ZDA proti vsaki pravnomočni odločitvi MDV v zvezi s takšnimi vprašanji.
      Člen 14
      Nadzor
      1.   Neodvisni nadzor v zvezi z izpolnjevanjem zaščitnih ukrepov glede zasebnosti iz tega sporazuma bodo opravljali uradniki za varstvo zasebnosti, na primer vodja službe za varstvo zasebnosti na MDV, ki:

                  (a)

                  so dokazali svojo neodvisnost;

                  (b)

                  imajo dejanske pristojnosti za nadzor, preiskavo, ukrepanje in pregled; in

                  (c)

                  so pooblaščeni za sprožitev pregona ali disciplinskih ukrepov, kadar je ustrezno, pri kršitvah zakonodaje, povezane s tem sporazumom.

            Uradniki za varstvo zasebnosti zlasti zagotovijo, da se pritožbe v zvezi z neizpolnjevanjem tega sporazuma evidentirajo, preiščejo, da se nanje odgovori in se na njihovi podlagi sprejmejo ustrezni ukrepi. Te pritožbe lahko vloži vsak posameznik ne glede na državljanstvo, državo izvora ali stalno prebivališče.
      2.   Poleg tega bo izvajanje tega sporazuma s strani Združenih držav neodvisno nadzoroval eden ali več naslednjih organov:

                  (a)

                  urad generalnega inšpektorja na MDV;

                  (b)

                  vladni urad za nadzor javne porabe, ki ga je ustanovil kongres; in

                  (c)

                  kongres ZDA.

            Zaključki tega nadzora se lahko objavijo v ugotovitvah in priporočilih javnih poročil, javnih obravnav in analiz.
      POGLAVJE III

         NAČINI PRENOSA

      Člen 15
      Način prenosa podatkov iz PNR
      1.   Za namene tega sporazuma morajo letalski prevozniki podatke iz PNR prenesti MDV z metodo „push“ v skladu s potrebo po natančnosti, pravočasnosti in celovitosti podatkov iz PNR.
      2.   Letalski prevozniki morajo podatke iz PNR MDV prenesti prek varnih elektronskih sredstev v skladu s tehničnimi zahtevami MDV.
      3.   Letalski prevozniki morajo podatke iz PNR MDV prenesti v skladu z odstavkoma 1 in 2, pri čemer se prvi prenos opravi 96 ur pred načrtovanim odhodom, nato pa še bodisi v realnem času ob posodobitvi podatkov bodisi za določeno število rutinskih in načrtovanih prenosov, kakor jih določi MDV.
      4.   Vsekakor se pogodbenici strinjata, da morajo biti vsi letalski prevozniki tehnično usposobljeni za uporabo metode „push“ najpozneje 24 mesecev po začetku veljavnosti tega sporazuma.
      5.   MDV lahko po potrebi za vsak primer posebej od letalskega prevoznika zahteva, naj zagotovi podatke iz PNR med ali po rednih prenosih iz odstavka 3. Kadar letalski prevozniki zaradi tehničnih razlogov ne morejo pravočasno odgovoriti na zahteve iz tega člena v skladu s standardi MDV ali v primeru izjemnih okoliščin, v katerih se je treba odzvati na posebno, nujno in resno grožnjo, lahko MDV od letalskih prevoznikov zahteva, da dostop do podatkov zagotovijo na drug način.
      Člen 16
      Izmenjava podatkov znotraj Združenih držav
      1.   MDV lahko podatke iz PNR izmenjuje le po skrbni preučitvi naslednjih zaščitnih ukrepov:

                  (a)

                  izključno v skladu s členom 4;

                  (b)

                  samo z domačimi vladnimi organi, kadar izpolnjuje namene iz člena 4;

                  (c)

                  organi, prejemniki podatkov, v zvezi s podatki iz PNR upoštevajo enakovredne ali primerljive zaščitne ukrepe, kakor so določeni v tem sporazumu; in

                  (d)

                  podatki iz PNR se izmenjajo samo v primerih, za katere je bil uveden pregled ali preiskava, ter v skladu s pisnimi dogovori in zakonodajo ZDA o izmenjavi informacij med domačimi vladnimi organi.

            2.   Pri prenosu analitičnih podatkov, pridobljenih iz PNR v skladu s tem sporazumom, se upoštevajo zaščitni ukrepi iz odstavka 1.
      Člen 17
      Nadaljnji prenos
      1.   Združene države lahko prenesejo podatke iz PNR pristojnim vladnim organom tretjih držav samo pod pogoji, skladnimi s tem sporazumom, in samo ko se prepričajo, da jih bo prejemnik uporabljal skladno s temi pogoji.
      2.   Razen v nujnih okoliščinah se take izmenjave izvedejo na podlagi izrecnih dogovorov, ki vključujejo varstvo zasebnosti pri obdelavi podatkov, ki je primerljivo z varstvom, ki ga MDV v skladu s Sporazumom uporablja za podatke iz PNR.
      3.   Podatki iz PNR se izmenjajo samo v primerih, za katere je bil uveden pregled ali preiskava.
      4.   Kadar je MDV znano, da se prenesejo podatki iz PNR, ki se nanašajo na državljana države članice EU ali osebo s stalnim prebivališčem v državi članici EU, se pristojni organi zadevne države članice o tem obvestijo takoj, ko je to mogoče.
      5.   Pri prenosu analitičnih podatkov, pridobljenih iz PNR v skladu s tem sporazumom, se upoštevajo zaščitni ukrepi iz odstavkov 1, 2, 3 in 4.
      Člen 18
      Sodelovanje med policijskimi organi, organi kazenskega pregona ter pravosodnimi organi
      1.   MDV bo v skladu z veljavnimi sporazumi o kazenskem pregonu ali katerimi koli drugimi sporazumi ali dogovori o izmenjavi informacij med Združenimi državami in katero koli državo članico EU ali Europolom in Eurojustom pristojnim policijskim organom, drugim specializiranim organom pregona ali pravosodnim organom držav članic EU, Europolu in Eurojustu v okviru njihovih pristojnosti, kakor hitro bo izvedljivo, ustrezno in primerno, zagotovilo analitične informacije, pridobljene iz podatkov iz PNR, v primerih, za katere je bil uveden pregled ali preiskava za preprečitev, odkrivanje, preiskovanje ali pregon v Evropski uniji kaznivih dejanj terorizma ali dejavnosti, povezanih s terorističnimi kaznivimi dejanji in drugih mednarodnih kaznivih dejanj, kot je določeno v členu 4(1)(b).
      2.   Policijski ali pravosodni organ države članice EU, Europol ali Eurojust lahko v okviru svojih pristojnosti zahteva dostop do podatkov iz PNR ali ustreznih analitičnih podatkov iz PNR, ki so v posameznem primeru potrebni za preprečevanje, odkrivanje, preiskovanje ali pregon kaznivih dejanj v Evropski uniji, kaznivih dejanj terorizma ali dejavnosti, povezanih s terorističnimi kaznivimi dejanji in mednarodnimi kaznivimi dejanji, kot je določeno v členu 4(1)(b). MDV v skladu s sporazumi in dogovori iz odstavka 1 tega člena zagotovi takšne informacije.
      3.   V skladu z odstavkoma 1 in 2 MDV izmenja podatke iz PNR le po skrbni preučitvi naslednjih zaščitnih ukrepov:

                  (a)

                  izključno v skladu s členom 4;

                  (b)

                  samo kadar izpolnjuje namene iz člena 4; in

                  (c)

                  organi, prejemniki podatkov, v zvezi s podatki iz PNR upoštevajo enakovredne ali primerljive zaščitne ukrepe, kakor so določeni v tem sporazumu.

            4.   Pri prenosu analitičnih podatkov, pridobljenih iz PNR v skladu s tem sporazumom, se upoštevajo zaščitni ukrepi iz odstavkov 1, 2 in 3.
      POGLAVJE IV

         IZVEDBENE IN KONČNE DOLOČBE

      Člen 19
      Ustreznost
      Šteje se, da MDV v okviru tega sporazuma in njegovega izvajanja v smislu ustrezne zakonodaje EU o varstvu podatkov zagotavlja zadostno raven zaščite za obdelavo in uporabo podatkov iz PNR. V tem smislu se za letalske prevoznike, ki MDV zagotavljajo podatke iz PNR v skladu s tem sporazumom, šteje, da izpolnjujejo ustrezne pravne zahteve v EU v zvezi s prenosom takšnih podatkov iz EU v Združene države.
      Člen 20
      Vzajemnost
      1.   Pogodbenici v skladu s tem sporazumom in v okviru svojih pristojnosti letalske prevoznike aktivno spodbujata, da sodelujejo s sistemom PNR, ki se uporablja v območju sodne pristojnosti druge pogodbenice, ali sistemom PNR, ki bi lahko bil sprejet na območju sodne pristojnosti druge pogodbenice.
      2.   Glede na to, da bi ustanovitev sistema PNR v EU lahko imela pomemben učinek na obveznosti pogodbenic po tem sporazumu, se pogodbenice, če bo tak sistem sprejet, ob njegovem sprejetju posvetujejo in preučijo, ali bi bilo ta sporazum treba s tem v skladu prilagoditi, da bi se zagotovila popolna vzajemnost. Na takšnem posvetovanju se zlasti preuči, ali bi za kakršen koli sistem PNR v EU lahko veljali manj strogi standardi varstva podatkov kot tisti iz tega sporazuma in ali bi ga bilo zato treba spremeniti.
      Člen 21
      Izvajanje in prepoved izjem
      1.   Določbe tega sporazuma v skladu z zakonodajo ZDA niti ne ustvarjajo niti ne podeljujejo pravic ali koristi osebam ali subjektom zasebnega ali javnega prava. Vsaka pogodbenica zagotovi pravilno izvajanje določb tega sporazuma.
      2.   Določbe tega sporazuma ne ustvarjajo izjem od obstoječih obveznosti ZDA in držav članic EU, vključno z obveznostmi iz Sporazuma med Evropsko unijo in Združenimi državami z dne 25. junija 2003 o medsebojni pravni pomoči ter z njim povezanih dvostranskih instrumentov medsebojne pravne pomoči med Združenimi državami in državami članicami EU.
      Člen 22
      Uradno obveščanje o spremembah v notranjem pravu
      Pogodbenici se obveščata o sprejetju zakonodaje, ki bistveno vpliva na izvajanje tega sporazuma.
      Člen 23
      Pregled in ocena
      1.   Pogodbenici skupaj pregledata izvajanje tega sporazuma eno leto po začetku njegove veljavnosti, nato pa v skupnem dogovoru izvajata redne preglede. Poleg tega pogodbenici skupaj ocenita ta sporazum štiri leta po njegovem začetku veljavnosti.
      2.   Pogodbenici se vnaprej skupaj dogovorita o načinu in pogojih skupnega pregleda in se medsebojno obvestita o sestavi zadevnih ekip. Za namene skupnega pregleda Evropsko unijo zastopa Evropska komisija, ZDA pa MDV. Ekipe lahko vključujejo primerne strokovnjake s področja varstva podatkov in pregona. Ob upoštevanju veljavne zakonodaje se bodo vsi udeleženci skupnega pregleda morali podrediti ustreznim varnostnim preverjanjem in upoštevati zaupnost razprav. MDV za namene skupnega pregleda zagotovi ustrezni dostop do relevantne dokumentacije, sistemov in osebja.
      3.   Evropska komisija po opravljenem skupnem pregledu predloži poročilo Evropskemu parlamentu in Svetu Evropske unije. Združenim državam se omogoči predložitev pisnih pripomb, ki se priložijo poročilu.
      Člen 24
      Reševanje sporov in prenehanje izvajanja Sporazuma
      1.   V vseh sporih glede izvajanja tega sporazuma in s tem povezanih zadev se pogodbenici posvetujeta, da bi dosegli obojestransko zadovoljivo rešitev, vključno s tem, da se vsaki pogodbenici omogoči, da v razumnem roku izpolni svoje obveznosti.
      2.   Če ob koncu posvetovanj spor ni rešen, lahko vsaka pogodbenica preneha izvajati ta sporazum s pisnim uradnim obvestilom po diplomatski poti, pri čemer takšno prenehanje izvajanja začne učinkovati 90 dni od datuma uradnega obvestila, razen če se pogodbenici ne dogovorita o drugačnem datumu začetka učinkovanja.
      3.   Ne glede na kakršno koli prenehanje izvajanja tega sporazuma se podatki iz PNR, ki jih je MDV pridobilo v skladu s tem sporazumom pred njegovim prenehanjem izvajanja, še naprej obdelujejo in uporabljajo v skladu z zaščitnimi ukrepi iz tega sporazuma.
      Člen 25
      Odpoved
      1.   Vsaka pogodbenica lahko ta sporazum kadar koli odpove s pisnim uradnim obvestilom po diplomatski poti.
      2.   Odpoved začne učinkovati 120 dni od datuma prejema takšnega uradnega obvestila, razen če se pogodbenici ne dogovorita o drugačnem datumu začetka učinkovanja.
      3.   Pogodbenici se pred vsako morebitno odpovedjo tega sporazuma posvetujeta na način, ki da na razpolago dovolj časa za dosego zadovoljive rešitve za obe strani.
      4.   Ne glede na odpoved tega sporazuma se podatki iz PNR, ki jih je MDV pridobilo v skladu s tem sporazumom pred datumom odpovedi, še naprej obdelujejo in uporabljajo v skladu z zaščitnimi ukrepi iz tega sporazuma.
      Člen 26
      Veljavnost sporazuma
      1.   Ob upoštevanju člena 25, velja ta sporazum sedem let od dneva začetka njegove veljavnosti.
      2.   Ob izteku obdobja veljavnosti iz odstavka 1 in njegovega morebitnega nadaljnjega podaljšanja v skladu s tem odstavkom, se obdobje veljavnosti Sporazuma podaljša za nadaljnjih sedem let, razen če je pogodbenica vsaj dvanajst mesecev vnaprej po diplomatski poti pisno uradno obvestila drugo pogodbenico, da ne namerava podaljšati obdobja veljavnosti Sporazuma.
      3.   Ne glede na prenehanje veljavnosti tega sporazuma se vse evidence PNR, ki jih je MDV pridobilo v skladu s tem sporazumom, še naprej obdelujejo in uporabljajo v skladu z zaščitnimi ukrepi iz tega sporazuma. Podobno se vse evidence PNR, ki jih je MDV pridobilo v skladu s Sporazumom med Združenimi državami Amerike in Evropsko unijo o obdelavi in prenosu podatkov iz evidence podatkov o potnikih (PNR) od letalskih prevoznikov ministrstvu Združenih držav za domovinsko varnost (MDV), podpisanim v Bruslju in Washingtonu 23. oziroma 26. julija 2007, še naprej obdelujejo in uporabljajo v skladu z zaščitnimi ukrepi iz navedenega sporazuma.
      Člen 27
      Končne določbe
      1.   Ta sporazum začne veljati na prvi dan v mesecu, ki sledi dnevu, ko se pogodbenici uradno obvestita, da sta zaključili za ta namen potrebne notranje postopke.
      2.   Z dnem začetka veljavnosti tega sporazuma se nadomesti Sporazum z dne 23. oziroma 26. julija 2007.
      3.   Sporazum se uporablja za ozemlja Danske, Združenega kraljestva ali Irske le, če Evropska komisija pisno uradno obvesti Združene države, da so se Danska, Združeno kraljestvo ali Irska odločile, da je Sporazum za njih zavezujoč.
      4.   Če Evropska komisija uradno obvesti Združene države pred začetkom veljavnosti Sporazuma, da se bo ta uporabljal za ozemlja Danske, Združenega kraljestva ali Irske, se Sporazum uporablja na ozemljih zadevnih držav od istega dne kot za ostale države članice EU, za katere je Sporazum zavezujoč.
      5.   Če Evropska komisija uradno obvesti Združene države po začetku veljavnosti Sporazuma, da se bo ta uporabljal za ozemlja Danske, Združenega kraljestva ali Irske, se Sporazum uporablja na ozemljih zadevnih držav prvi dan, ki sledi dnevu, ko Združene države prejmejo uradno obvestilo.

         V Bruslju, 14. decembra leta dva tisoč enajst, v dveh izvirnikih.
         Ta sporazum se v skladu z zakonodajo EU sestavi tudi v bolgarskem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem in švedskem jeziku.

            Za Evropsko unijo

            Za Združene države Amerike

         PRILOGA

            VRSTE PODATKOV IZ PNR

                     1.

                     Koda lokatorja evidence PNR

                     2.

                     Datum rezervacije/izdaje vozovnice

                     3.

                     Predvideni datum(-i) potovanja

                     4.

                     Ime/imena

                     5.

                     Dostopne informacije v zvezi s programi zvestobe in informacije o ugodnostih (tj. brezplačne vozovnice, potovanja v višjem potovalnem razredu itn.)

                     6.

                     Druga imena v PNR, vključno s številom potnikov v PNR

                     7.

                     Vse dostopne kontaktne informacije (vključno z izvorom informacij)

                     8.

                     Vse dostopne informacije o plačilu/obračunavanju (ne vključujejo ostalih informacij o transakciji, ki so povezane s kreditno kartico ali računom in ki niso v zvezi s potovalno transakcijo)

                     9.

                     Načrt potovanja za posamezno PNR

                     10.

                     Turistična agencija/potovalni agent

                     11.

                     Informacije o letih pod skupno oznako

                     12.

                     Razdeljene/ločene informacije

                     13.

                     Potovalni status potnika (vključno s potrditvijo in prijavo na let)

                     14.

                     Informacije na vozovnici, vključno s številko vozovnice, enosmerno vozovnico in ceno vozovnice (Automated Ticket Fare Quote)

                     15.

                     Vse informacije o prtljagi

                     16.

                     Informacije v zvezi s sedežem, vključno s številko sedeža

                     17.

                     Splošne opombe, vključno z informacijami OSI, SSI in SSR

                     18.

                     Kakršne koli zbrane informacije v zvezi s sistemom APIS (Advance Passenger Information System – sistem izpopolnjenih podatkov o potnikih)

                     19.

                     Vse pretekle spremembe v PNR iz točk 1 do 18


title: 2013/584/EU: Sklep Evropskega parlamenta z dne 17. aprila 2013 o razrešnici glede izvrševanja proračuna Evropske agencije za zdravila za proračunsko leto 2011#Resolucija Evropskega Parlamenta z dne 17. aprila 2013 s pripombami, ki so sestavni del sklepa o razrešnici glede izvrševanja proračuna Evropske agencije za zdravila za proračunsko leto 2011

text:
               16.11.2013

               SL

               Uradni list Evropske unije

               L 308/254

         SKLEP EVROPSKEGA PARLAMENTA
   z dne 17. aprila 2013
   o razrešnici glede izvrševanja proračuna Evropske agencije za zdravila za proračunsko leto 2011
   (2013/584/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Evropske agencije za zdravila za proračunsko leto 2011,

               —

               ob upoštevanju poročila Računskega sodišča o letnih računovodskih izkazih Evropske agencije za zdravila za proračunsko leto 2011, skupaj z odgovori agencije (1),

               —

               ob upoštevanju priporočila Sveta z dne 12. februarja 2013 (05753/2013 – C7-0041/2013),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

               —

               ob upoštevanju Uredbe (ES) št. 726/2004 Evropskega parlamenta in Sveta (4) o ustanovitvi Evropske agencije za zdravila, zlasti člena 68 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor ter mnenja Odbora za okolje, javno zdravje in varnost hrane (A7-0098/2013),

               1.

               podeli razrešnico izvršnemu direktorju Evropske agencije za zdravila glede izvrševanja proračuna agencije za proračunsko leto 2011;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je sestavni del sklepa, posreduje izvršnemu direktorju Evropske agencije za zdravila, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 388, 15.12.2012, str. 116.

      (2)  UL L 248, 16.9.2002, str. 1.

      (3)  UL L 298, 26.10.2012, str. 1.

      (4)  UL L 136, 30.4.2004, str. 1.

      (5)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 17. aprila 2013
      s pripombami, ki so sestavni del sklepa o razrešnici glede izvrševanja proračuna Evropske agencije za zdravila za proračunsko leto 2011
      EVROPSKI PARLAMENT,

                  —

                  ob upoštevanju končnih letnih računovodskih izkazov Evropske agencije za zdravila za proračunsko leto 2011,

                  —

                  ob upoštevanju poročila Računskega sodišča o letnih računovodskih izkazih Evropske agencije za zdravila za proračunsko leto 2011, skupaj z odgovori agencije (1),

                  —

                  ob upoštevanju priporočila Sveta z dne 12. februarja 2013 (05753/2013 – C7-0041/2013),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

                  —

                  ob upoštevanju Uredbe (ES) št. 726/2004 Evropskega parlamenta in Sveta (4) o ustanovitvi Evropske agencije za zdravila, zlasti člena 68 Uredbe,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor ter mnenja Odbora za okolje, javno zdravje in varnost hrane (A7-0098/2013),

                  A.

                  ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov Evropske agencije za zdravila (v nadaljnjem besedilu: agencija) za proračunsko leto 2011 ter o zakonitosti in pravilnosti z njimi povezanih transakcij;

                  B.

                  ker je Parlament 23. oktobra 2012 izvršnemu direktorju agencije podelil razrešnico za izvrševanje proračuna za proračunsko leto 2010 (6) in v resoluciji, ki spremlja sklep o razrešnici, med drugim:

                              —

                              pozval agencijo, naj do začetka naslednjega postopka razrešnice obvesti organ za podelitev razrešnice o časovnem okviru in rezultatih primerjanja izjav o interesih preostalih 46 % strokovnjakov in članov odbora, ki so aktivno sodelovali pri dejavnostih agencije med 1. januarjem in 31. majem 2012, z njihovimi življenjepisi,

                              —

                              pozval agencijo, naj organu za podelitev razrešnice predloži natančen časovni razpored za uvedbo novega predhodnega in naknadnega sistema izjav o interesih, zlasti z naključnim primerjanjem življenjepisov in posredovanih informacij strokovnjakov na nacionalni ravni,

                              —

                              pozval agencijo, naj začne v prihodnjih letnih poročilih o dejavnostih objavljati poseben razdelek, v katerem opisuje ukrepe, sprejete za preprečevanje in obvladovanje navzkrižja interesov, in vanj med drugim vključi:

                                          —

                                          število preverjenih domnevnih primerov navzkrižja interesov,

                                          —

                                          število primerov, ko so se nekdanji uslužbenci agencije zaposlili v zasebnem sektorju in se nato znova vrnili v agencijo,

                                          —

                                          ukrepe, sprejete v posamezni kategoriji primerov,

                                          —

                                          število sproženih postopkov zaradi kršitve zaupanja in njihove izide,

                                          —

                                          uporabljene sankcije,

                              —

                              zahteval, da agencija organ za podelitev razrešnice obvesti o podrobnih sprejetih ukrepih;

                  C.

                  ker je proračun agencije v letu 2011 znašal 208 863 000 EUR, kar v primerjavi s proračunskim letom 2010 pomeni nominalno povečanje za 0,22 %;

                  D.

                  ker je celotni prispevek Unije k proračunu agencije za leto 2011 znašal 39 765 191,39 EUR v primerjavi z 36 755 652,07 EUR v letu 2010;

         Nadaljnji ukrepi glede razrešnice za leto 2010

                  1.

                  na podlagi odgovora agencije potrjuje, da bo v naknadno pregledovanje izjav o interesih strokovnjakov in članov odbora, ki trenutno poteka, vključen reprezentativni vzorec za preostalih 46 % strokovnjakov; ugotavlja, da se na podlagi izkušenj, pridobljenih pri naknadnem kontrolnem pregledu, opravljenem v okviru postopka razrešnice za leto 2010, razvija temeljitejše pregledovanje; je seznanjen s časovnim okvirom, ki ga je predložila agencija, in pričakuje, da ga bo ustrezno obvestila o rezultatih pregleda;

                  2.

                  z zadovoljstvom ugotavlja, da bo agencija v vsakem letnem poročilu o dejavnostih objavila poseben razdelek, v katerem bo opisala ukrepe, sprejete za preprečevanje in obvladovanje navzkrižja interesov;

         Upravljanje proračuna in finančno poslovodenje

                  3.

                  opozarja, da so celotni prispevki Unije za leto 2011 znašali 39 765 191,39 EUR, kar pomeni 8,65-odstotno povečanje v primerjavi s prejšnjim letom;

                  4.

                  priznava, da se proračun agencije financira tako iz proračuna Unije kot s pristojbinami, ki jih plačuje farmacevtska industrija, ko zaprosi za pridobitev ali podaljšanje dovoljenj za promet z zdravilom v Uniji; na podlagi letnih računovodskih izkazov ugotavlja, da je v letu 2011 po ocenah 77,7 % prihodkov agencije izhajalo iz pristojbin, ta odstotek pa se vsako leto povečuje, in da se je relativni delež prispevka Unije leta 2011 zmanjšal na 18,3 % (z 18,8 % leta 2010 ali 14 %, če od celotnega prispevka Unije odštejemo vračilo presežka);

                  5.

                  ugotavlja, da stopnji prevzetih in plačanih obveznosti v agenciji znašata 95,21 % oziroma 81,97 %, v primerjavi s 95,65 % in 79,10 % v letu 2010; poziva agencijo, naj si še naprej prizadeva, da bi izboljšala stopnjo izvrševanja plačil;

                  6.

                  z zaskrbljenostjo ugotavlja, da je Računsko sodišče tako kot v prejšnjih poročilih poudarilo, da je treba uvesti sistem plačil za storitve, ki jih zagotavljajo organi držav članic, pri čemer bi ta sistem temeljil na dejanskih stroških držav članic; obžaluje, da v zvezi s tem že od leta 2009, ko je bil predlog za novi plačilni sistem predstavljen upravnemu odboru, vendar ga je ta zavrnil, ni bil dosežen noben napredek; je seznanjen, da bo agencija upravnemu odboru marca 2013 predstavila nov predlog za plačilni sistem; priznava prizadevanja na izvršni ravni agencije, da bi upravni odbor sprejel sklep o reviziji sistema plačil za storitve držav članic na osnovi dejanskih stroškov; se dobro zaveda, da je zaradi neodločnosti upravnega odbora napredek majhen; zato pozdravlja odločitev uprave agencije, da bo za pomoč v tej zadevi zaprosila Komisijo; poziva agencijo, naj organ za podelitev razrešnice obvešča o dogodkih na tem področju, med drugim o stanju v zvezi z novim akcijskim načrtom in mnenju upravnega odbora o njem;

         Prenosi proračunskih sredstev

                  7.

                  je zaskrbljen, ker je Računsko sodišče ponovno ugotovilo, da so bila v leto 2012 prenesena plačila v višini 9 600 000 EUR za naslov II („Upravni odhodki“), kar predstavlja 29 % proračuna za naslov II, ter plačila v višini 10 300 000 EUR za naslov III („Odhodki iz poslovanja“), kar predstavlja 34 % proračuna za naslov III; meni, da je ta raven prenosa previsoka in v nasprotju s proračunskim načelom enoletnosti;

                  8.

                  z zaskrbljenostjo opaža razlike med sklepom Računskega sodišča in odgovorom agencije v zvezi z okvirno pogodbo za storitve informacijske tehnologije, sklenjeno leta 2009, zaradi katere je Računsko sodišče o zakonitosti in pravilnosti transakcij, povezanih z računovodskimi izkazi agencije za leto 2009, izreklo mnenje s pridržkom; ugotavlja, da je bilo po mnenju Računskega sodišča povišanje prvotne zgornje meje zneska pogodbe nepravilno, medtem ko agencija meni, da okvirna pogodba za storitve informacijske tehnologije ni bila nepravilna, zato meni, da tudi podaljšanje te pogodbe ni bilo nepravilno; poziva agencijo, naj predloži dodatne informacije o zadevi in sprejme ukrepe za odpravo tega protislovja;

         Postopki oddaje javnega naročila

                  9.

                  na podlagi poročila Računskega sodišča potrjuje, da je treba izboljšati preglednost postopkov oddaje javnega naročila, kar zadeva utemeljitev ocenjenih obsegov pogodb ter opredeljevanje, objavljanje in uporabo izbirnih meril; z zadovoljstvom ugotavlja, da je agencija upoštevala pripombe Računskega sodišča in je že posodobila svoje postopke v smislu boljše preglednosti in dokumentiranja;

         Postopki zaposlovanja

                  10.

                  ugotavlja, da je agencija v letu 2011 objavila 15 prostih delovnih mest za začasne uslužbence, ob koncu leta pa se je skupno število njenih uslužbencev povzpelo s 656 na 689;

                  11.

                  na podlagi poročila Računskega sodišča potrjuje, da je treba izboljšati preglednost postopkov izbora uslužbencev; z zaskrbljenostjo ugotavlja, da člani izbirne komisije niso vedno izpolnili izjav o navzkrižju interesov ali pa jih niso izpolnili pravočasno ter da ni bilo dokazov, da bi bili sprejeti ukrepi za obravnavanje vprašanj, ki so se pojavila v zvezi s temi izjavami; obžaluje, da delo izbirne komisije ni bilo vedno ustrezno dokumentirano in da ni dokazov o tem, kako je bila določena metoda za uvrstitev kandidatov na ožji seznam in da so bila vprašanja za pisne preizkuse ali razgovore določena pred preizkusi;

                  12.

                  na podlagi odgovora agencije ugotavlja, da je slednja upoštevala pripombe Računskega sodišča in je že posodobila svoje postopke v smislu boljše preglednosti in pravočasnega dokumentiranja; meni, da lahko nekatere določbe kadrovskih predpisov pomenijo veliko upravno breme; zato spodbuja Komisijo, naj zagotovi določeno raven poenostavitve v skladu s členom 110 kadrovskih predpisov v zvezi z agencijami;

         Navzkrižje interesov

                  13.

                  pozdravlja dejstvo, da je Računsko sodišče izvedlo revizijo, katere cilj je bilo vrednotenje politik in postopkov za obvladovanje navzkrižja interesov v štirih evropskih agencijah, vključno z Evropsko agencijo za zdravila, in predstavilo rezultate revizije v posebnem poročilu št. 15/2012;

                  14.

                  ugotavlja, da glede na ugotovitve Računskega sodišča agencija ob izteku terenskega dela (oktober 2011) ni ustrezno obvladovala navzkrižij interesov, ampak je razvila eno od najboljših politik in postopek za njihovo prijavljanje, ocenjevanje in obvladovanje;

                  15.

                  pozdravlja dejstvo, da je agencija po priporočilih organa za podelitev razrešnice za leto 2010 in po reviziji Računskega sodišča in objavi posebnega poročila št. 15/2012 sprejela več ukrepov, zlasti:

                              —

                              leta 2012 je bil (predvsem zaradi zagotovitve jasnejših smernic) dodatno revidiran pravilnik za obvladovanje navzkrižja interesov članov in strokovnjakov znanstvenih odborov, tj. že revidiran sistem, ki je bil uveljavljen 29. septembra 2011, veljati pa je začel 3. aprila 2012,

                              —

                              29. septembra 2011 je bilo uvedeno obvezno pregledovanje izraženih navzkrižij interesov članov znanstvenih odborov; poleg tega je možnost predhodnega pregledovanja sodelovanja vsakega strokovnjaka pri dejavnostih agencije pred njeno uradno oceno zagotovljena vsem organom, pristojnim za imenovanje,

                              —

                              3. aprila 2012 je začela veljati revidirana politika za obvladovanje navzkrižij interesov upravnega odbora (v skladu s politiko za člane/strokovnjake znanstvenih odborov),

                              —

                              razviti so bili postopki zaradi kršitve zaupanja, in sicer tako za člane/strokovnjake znanstvenih odborov (z začetkom veljavnosti od 3. aprila 2012) kot za člane upravnega odbora (z začetkom veljavnosti od 7. junija 2012),

                              —

                              v zvezi s preglednostjo je bilo dodatno izpopolnjeno beleženje izraženih interesov, tako da se zdaj beležijo vsa omejena sodelovanja v skladu s točkami dnevnega reda zasedanj (izvedeno pred decembrom 2012);

                  16.

                  poziva agencijo, naj še naprej uresničuje priporočila Računskega sodišča, da se bo izognila navzkrižju interesov v različnih vodstvenih in operativnih strukturah, ter organu za podelitev razrešnice vsakih šest mesecev poroča o izvajanju zgoraj omenjenih politik in postopkov ter o morebitnem nadaljnjem razvoju na področju obvladovanja navzkrižja interesov;

                  17.

                  poziva agencijo, naj začne strukturiran dialog s civilno družbo o zadevah, ki se nanašajo na navzkrižja interesov, ter povabi zadevne organizacije vsaj dvakrat letno, da se pogovorijo o zadevah, ki so v skupnem interesu, na podlagi dogovorjene agende, ter organ za podelitev razrešnice obvestijo o izidu teh razprav;

                  18.

                  pozdravlja zavezo agencije, da bo v prvi polovici leta 2013 preučila, kako poteka izvajanje popravljenega pravilnika za obvladovanje navzkrižja interesov, in dejstvo, da trenutno v ta namen vzpostavlja predhodne in naknadne kontrole, ki se bodo začele izvajati v drugem četrtletju 2013; poziva agencijo, naj organ za podelitev razrešnice obvešča o izidih obeh postopkov;

                  19.

                  pozdravlja dejstvo, da je po tem, ko je prejšnji vodja pravne službe zapustil agencijo junija 2012 in se kot glavni odvetnik pridružil pravni pisarni s sedežem v ZDA, ki ima med strankami vrsto podjetij iz farmacevtske industrije, izvršni direktor agencije začel revizijo njegovega dela v vlogi vodje pravne službe, predsednika skupnega odbora, predsednika disciplinske komisije in člana svetovalnega odbora za javna naročila in pogodbe; je seznanjen, da ni bil najden noben dokaz o navzkrižju interesov ali neizpolnjevanju obveznosti iz členov 11 in 11a kadrovskih predpisov; pozdravlja dejstvo, da je izvršni direktor v skladu s členom 16 kadrovskih predpisov uvedel nekatere omejitve za dejavnosti nekdanjega vodje pravne službe v dveletnem obdobju po njegovem odhodu iz agencije; poziva agencijo, naj organu za podelitev razrešnice posreduje podrobne informacije o teh omejitvah;

         Notranja revizija

                  20.

                  je seznanjen, da je bila izvedena poglobljena ocena tveganja za določitev prednostnih nalog revizije in da je bila na njeni podlagi določena tema revizije za leto 2012, tj. načrtovanje in priprava proračuna; prav tako je seznanjen, da je služba za notranjo revizijo izvedla revizijo z naslovom „Neprekinjeno operativno poslovanje v Evropski agenciji za zdravila“;

                  21.

                  ugotavlja, da je služba za notranjo revizijo na podlagi rezultatov revizije predložila 13 priporočil, od katerih jih je bilo sedem uvrščenih med „zelo pomembne“, pet med „pomembne“ in eno med „zaželene“; z zadovoljstvom ugotavlja, da je upravni odbor sprejel vsa priporočila in da je služba za notranjo revizijo akcijski načrt, ki ga je pripravila agencija, da bi ta priporočila uresničila, ocenila za ustreznega;

                  22.

                  ugotavlja, da je služba za notranjo revizijo izvedla tudi samooceno tveganja, povezanega z informacijsko tehnologijo, ki je zagotovila pregled nad izpostavljenostjo tveganju na področju informacijske tehnologije;

                  23.

                  potrjuje, da v zvezi s prejšnjimi priporočili, ki jih je izdala služba za notranjo revizijo, in njihovim uresničevanjem v agenciji do 31. decembra 2011 ostaja odprtih devet „zelo pomembnih“ priporočil iz prejšnjih revizij, od katerih jih je agencija uresničila osem, zdaj pa jih pregleduje služba za notranjo revizijo, ter da 31. decembra 2011 ni ostalo odprto nobeno kritično priporočilo;

                  24.

                  sporoča, da so druge pripombe k sklepu o razrešnici, ki so horizontalne narave, zbrane v resoluciji z dne 17. aprila 2013 (7) o uspešnosti, finančnem poslovodenju in nadzoru agencij.

         (1)  UL C 388, 15.12.2012, str. 116.

         (2)  UL L 248, 16.9.2002, str. 1.

         (3)  UL L 298, 26.10.2012, str. 1.

         (4)  UL L 136, 30.4.2004, str. 1.

         (5)  UL L 357, 31.12.2002, str. 72.

         (6)  UL L 350, 20.12.2012, str. 82.

         (7)  Sprejeta besedila, P7_TA(2013)0134 (glej stran 374 tega Uradnega lista).


title: 2012/792/EU: Sklep Sveta z dne 6. decembra 2012 o sklenitvi Sporazuma v obliki izmenjave pisem med Evropsko unijo in Brazilijo v skladu s členom XXVIII Splošnega sporazuma o carinah in trgovini (GATT) 1994 o spremembi koncesij za predelano perutninsko meso, določenih v seznamu EU, ki je priložen GATT 1994, in Sporazuma v obliki izmenjave pisem med Evropsko unijo in Tajsko v skladu s členom XXVIII Splošnega sporazuma o carinah in trgovini (GATT) 1994 o spremembi koncesij za predelano perutninsko meso, določenih v seznamu EU, ki je priložen GATT 1994#Sporazum v obliki izmenjave pisem med Evropsko unijo in Brazilijo v skladu s členom XXVIII Splošnega sporazuma o carinah in trgovini (GATT) 1994 o spremembi koncesij za predelano perutninsko meso, določenih v seznamu EU, ki je priložen GATT 1994#Sporazum v obliki izmenjave pisem med Evropsko unijo in Tajsko v skladu s členom XXVIII Splošnega sporazuma o carinah in trgovini (GATT) 1994 o spremembi koncesij za predelano perutninsko meso, določenih v seznamu EU, ki je priložen GATT 1994

text:
               20.12.2012

               SL

               Uradni list Evropske unije

               L 351/47

         SKLEP SVETA
   z dne 6. decembra 2012
   o sklenitvi Sporazuma v obliki izmenjave pisem med Evropsko unijo in Brazilijo v skladu s členom XXVIII Splošnega sporazuma o carinah in trgovini (GATT) 1994 o spremembi koncesij za predelano perutninsko meso, določenih v seznamu EU, ki je priložen GATT 1994, in Sporazuma v obliki izmenjave pisem med Evropsko unijo in Tajsko v skladu s členom XXVIII Splošnega sporazuma o carinah in trgovini (GATT) 1994 o spremembi koncesij za predelano perutninsko meso, določenih v seznamu EU, ki je priložen GATT 1994
   (2012/792/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije ter zlasti prvega pododstavka člena 207(4), v povezavi s členom 218(6)(a)(v) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               Dne 25. maja 2009 je Svet pooblastil Komisijo, da začne pogajanja na podlagi člena XXVIII GATT 1994 z namenom ponovnega pogajanja o koncesijah za tarifne postavke za perutninsko meso iz poglavja 16 kombinirane nomenklature, kakor je določena v členu 1 Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) (v nadaljnjem besedilu: KN)

               (2)

               Ta pogajanja so se končala s sporazumoma v obliki izmenjave pisem, ki sta bila s Tajsko oziroma z Brazilijo parafirana 22. novembra 2011 oziroma 7. decembra 2011 (v nadaljnjem besedilu: sporazuma).

               (3)

               V skladu s Sklepom Sveta 2012/231/EU z dne 23. aprila 2012 (2) sta bila sporazuma podpisana v imenu Unije dne 26. junija 2012 z Brazilijo in dne 18. junija 2012 s Tajsko.

               (4)

               Ta sporazuma bi bilo treba odobriti –

         SPREJEL NASLEDNJI SKLEP:
   Člen 1
   Sporazum v obliki izmenjave pisem med Evropsko unijo in Brazilijo v skladu s členom XXVIII Splošnega sporazuma o carinah in trgovini (GATT) 1994 o spremembi koncesij za predelano perutninsko meso, določenih v seznamu EU, ki je priložen GATT 1994, in Sporazum v obliki izmenjave pisem med Evropsko unijo in Tajsko v skladu s členom XXVIII Splošnega sporazuma o carinah in trgovini (GATT) 1994 o spremembi koncesij za predelano perutninsko meso, določenih v seznamu EU, ki je priložen GATT 1994, se odobrita v imenu Evropske unije.
   Besedili sporazumov sta priloženi temu sklepu.
   Člen 2
   Predsednik Sveta v imenu Unije pošlje uradna obvestila, določena v sporazumih.
   Člen 3
   Ta sklep začne veljati na dan po sprejetju.

      V Bruslju, 6. decembra 2012

            Za Svet

            Predsednica

         S. CHARALAMBOUS

      (1)  UL L 256, 7.9.1987, str. 1.

      (2)  UL L 117, 1.5.2012, str. 1.

      SPORAZUM
      v obliki izmenjave pisem med Evropsko unijo in Brazilijo v skladu s členom XXVIII Splošnega sporazuma o carinah in trgovini (GATT) 1994 o spremembi koncesij za predelano perutninsko meso, določenih v seznamu EU, ki je priložen GATT 1994
      Ženeva, 26. junija 2012
      Spoštovani,
      po pogajanjih v skladu s členom XXVIII Splošnega sporazuma o carinah in trgovini (GATT) 1994 o spremembi koncesij EU za predelano perutninsko meso mi je v čast predlagati naslednje:

                  1.

                  Evropska unija v seznam vključi naslednje spremembe:

                              Pogodbena carinska stopnja za proizvode 1602 3211, 1602 3230 in 1602 3290 je 2 765 EUR/t.

                              Za proizvod 1602 3211 se odpre tarifna kvota 16 140 ton, od katere se Braziliji dodeli 15 800 ton. Tarifna stopnja v okviru kvote je 630 EUR/t.

                              Za proizvod 1602 3230 se odpre tarifna kvota 79 705 ton, od katere se Braziliji dodeli 62 905 ton. Tarifna stopnja v okviru kvote je 10,9 %.

                              Za proizvod 1602 3290 se odpre tarifna kvota 2 865 ton, od katere se Braziliji dodeli 295 ton. Tarifna stopnja v okviru kvote je 10,9 %.

                  2.

                  Uvoz tarifnih kvot iz odstavka 1 poteka na podlagi potrdil o poreklu, ki jih nediskriminacijsko izdajo pristojni brazilski organi.

                  3.

                  Posvetovanja se lahko opravijo kadar koli in o vseh zadevah iz tega sporazuma ter na zahtevo katere koli od pogodbenic.

            Hvaležen bi vam bil, če bi potrdili, da se vaša vlada strinja z vsebino tega pisma. V tem primeru bosta to pismo in vaša potrditev skupaj sestavljala Sporazum v obliki izmenjave pisem med Evropsko unijo in Brazilijo.
      Evropska unija in Brazilija bosta druga drugo uradno obvestili o zaključku notranjih postopkov za začetek veljavnosti tega sporazuma. Ta sporazum začne veljati 14 (štirinajst) dni po prejemu zadnjega uradnega obvestila.
      S spoštovanjem,
      Съставено в Женева на
      Hecho en Ginebra, el
      V Ženevě dne
      Udfærdiget i Geneve, den
      Geschehen zu Genf am
      Genf,
      Έγινε στη Γενεύη, στις
      Done at Geneva,
      Fait à Genève, le
      Fatto a Ginevra, addì
      Ženēvā,
      Priimta Ženevoje,
      Kelt Genfben,
      Magħmul f’Ġinevra,
      Gedaan te Genève,
      Sporządzono w Genewie dnia
      Feito em Genebra,
      Întocmit la Geneva, la
      V Ženeve
      V Ženevi,
      Tehty Genevessä,
      Utfärdat i Genève den

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Гια την Ευρωπαϊκή Ένωση
         For the European Union
         Pour l’Union européenne
         Per l’Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

      Ženeva, 26. junija 2012
      Spoštovani,
      v čast mi je potrditi prejem Vašega pisma z dne 26. junija 2012, ki se glasi:
      „Po pogajanjih v skladu s členom XXVIII Splošnega sporazuma o carinah in trgovini 1994 (GATT) o spremembi koncesij EU za predelano perutninsko meso mi je v čast predlagati naslednje:

                  1.

                  Evropska unija v seznam vključi naslednje spremembe:

                              Pogodbena carinska stopnja za proizvode 1602 3211, 1602 3230 in 1602 3290 je 2 765 EUR/t.

                              Za proizvod 1602 3211 se odpre tarifna kvota 16 140 ton, od katere se Braziliji dodeli 15 800 ton. Tarifna stopnja v okviru kvote je 630 EUR/t.

                              Za proizvod 1602 3230 se odpre tarifna kvota 79 705 ton, od katere se Braziliji dodeli 62 905 ton. Tarifna stopnja v okviru kvote je 10,9 %.

                              Za proizvod 1602 3290 se odpre tarifna kvota 2 865 ton, od katere se Braziliji dodeli 295 ton. Tarifna stopnja v okviru kvote je 10,9 %.

                  2.

                  Uvoz tarifnih kvot iz odstavka 1 poteka na podlagi potrdil o poreklu, ki jih nediskriminacijsko izdajo pristojni brazilski organi.

                  3.

                  Posvetovanja se lahko opravijo kadar koli in o vseh zadevah iz tega sporazuma ter na zahtevo katere koli od pogodbenic.

            Hvaležen bi vam bil, če bi potrdili, da se vaša vlada strinja z vsebino tega pisma. V tem primeru bosta to pismo in vaša potrditev skupaj sestavljala Sporazum v obliki izmenjave pisem med Evropsko unijo in Brazilijo.
      Evropska unija in Brazilija bosta druga drugo uradno obvestili o zaključku notranjih postopkov za začetek veljavnosti tega sporazuma. Ta sporazum začne veljati 14 (štirinajst) dni po prejemu zadnjega uradnega obvestila.“
      V čast mi je izraziti strinjanje z navedenim pismom v imenu svoje vlade.
      Feito em Genebra,
      Съставено в Женева на
      Hecho en Ginebra, el
      V Ženevě dne
      Udfærdiget i Geneve, den
      Geschehen zu Genf am
      Genf,
      Έγινε στη Γενεύη, στις
      Done at Geneva,
      Fait à Genève, le
      Fatto a Ginevra, addì
      Ženēvā,
      Priimta Ženevoje,
      Kelt Genfben,
      Magħmul f’Ġinevra,
      Gedaan te Genève,
      Sporządzono w Genewie dnia
      Întocmit la Geneva, la
      V Ženeve
      V Ženevi,
      Tehty Genevessä,
      Utfärdat i Genève den

         Pelo Brasil
         За Бразилия
         Por Brasil
         Za Brazílii
         For Brasilien
         Für Brasilien
         Brasiilia nimel
         Για τη Βραζιλία
         For Brazil
         Pour le Brésil
         Per il Brasile
         Brazīlijas vārdā –
         Brazilijos vardu
         Brazília részéről
         Għall-Brażil
         Voor Brazilië
         W imieniu Brazylii
         Pentru Brazilia
         Za Brazíliu
         Za Brazilijo
         Brasilian puolesta
         För Brasilien

      PREVOD
      SPORAZUM
      v obliki izmenjave pisem med Evropsko unijo in Tajsko v skladu s členom XXVIII Splošnega sporazuma o carinah in trgovini (GATT) 1994 o spremembi koncesij za predelano perutninsko meso, določenih v seznamu EU, ki je priložen GATT 1994
      Bruselj, 18. junija 2012
      Spoštovani,
      po pogajanjih v skladu s členom XXVIII Splošnega sporazuma o carinah in trgovini (GATT) 1994 o spremembi koncesij EU za predelano perutninsko meso mi je v čast predlagati naslednje:

                  1.

                  Evropska unija v seznam vključi naslednje spremembe:

                              Pogodbena carinska stopnja za proizvode 1602 3230, 1602 3290 in 1602 39 je 2 765 EUR/t.

                              Za proizvod 1602 3230 se odpre tarifna kvota 79 705 ton, od katere se Tajski dodeli 14 000 ton. Tarifna stopnja v okviru kvote je 10,9 %.

                              Za proizvod 1602 3290 se odpre tarifna kvota 2 865 ton, od katere se Tajski dodeli 2 100 ton. Tarifna stopnja v okviru kvote je 10,9 %.

                              Za proizvod 1602 3921 se odpre tarifna kvota 10 ton, dodeljena Tajski. Tarifna stopnja v okviru kvote je 630 EUR/t.

                              Za proizvod 1602 3929 se odpre tarifna kvota 13 720 ton, od katere se Tajski dodeli 13 500 ton. Tarifna stopnja v okviru kvote je 10,9 %.

                              Za proizvod 1602 3940 se odpre tarifna kvota 748 ton, od katere se Tajski dodeli 600 ton. Tarifna stopnja v okviru kvote je 10,9 %.

                              Za proizvod 1602 3980 se odpre tarifna kvota 725 ton, od katere se Tajski dodeli 600 ton. Tarifna stopnja v okviru kvote je 10,9 %.

                  2.

                  Uvoz tarifnih kvot iz odstavka 1 poteka na podlagi potrdil o poreklu, ki jih nediskriminacijsko izdajo pristojni tajski organi.

                  3.

                  Posvetovanja se lahko opravijo kadar koli in o vseh zadevah iz tega sporazuma ter na zahtevo katere koli od pogodbenic.

            Hvaležen bi vam bil, če bi potrdili, da se vaša vlada strinja z vsebino tega pisma. V tem primeru bosta to pismo in vaša potrditev skupaj sestavljala Sporazum v obliki izmenjave pisem med Evropsko unijo in Tajsko.
      Evropska unija in Tajska bosta druga drugo uradno obvestili o zaključku notranjih postopkov za začetek veljavnosti tega sporazuma. Ta sporazum začne veljati 14 (štirinajst) dni po prejemu zadnjega uradnega obvestila.
      S spoštovanjem,

            Za Evropsko unijo

      Bruselj, 18. junija 2012
      Spoštovani,
      v čast mi je potrditi prejem Vašega pisma z dne 18. junija 2012, ki se glasi:
      „Po pogajanjih v skladu s členom XXVIII Splošnega sporazuma o carinah in trgovini (GATT) 1994 o spremembi koncesij EU za predelano perutninsko meso mi je v čast predlagati naslednje:

                  1.

                  Evropska unija v seznam vključi naslednje spremembe:

                              Pogodbena carinska stopnja za proizvode 1602 3230, 1602 3290 in 1602 39 je 2 765 EUR/t.

                              Za proizvod 1602 3230 se odpre tarifna kvota 79 705 ton, od katere se Tajski dodeli 14 000 ton. Tarifna stopnja v okviru kvote je 10,9 %.

                              Za proizvod 1602 3290 se odpre tarifna kvota 2 865 ton, od katere se Tajski dodeli 2 100 ton. Tarifna stopnja v okviru kvote je 10,9 %.

                              Za proizvod 1602 3921 se odpre tarifna kvota 10 ton, dodeljena Tajski. Tarifna stopnja v okviru kvote je 630 EUR/t.

                              Za proizvod 1602 3929 se odpre tarifna kvota 13 720 ton, od katere se Tajski dodeli 13 500 ton. Tarifna stopnja v okviru kvote je 10,9 %.

                              Za proizvod 1602 3940 se odpre tarifna kvota 748 ton, od katere se Tajski dodeli 600 ton. Tarifna stopnja v okviru kvote je 10,9 %.

                              Za proizvod 1602 3980 se odpre tarifna kvota 725 ton, od katere se Tajski dodeli 600 ton. Tarifna stopnja v okviru kvote je 10,9 %.

                  2.

                  Uvoz tarifnih kvot iz odstavka 1 poteka na podlagi potrdil o poreklu, ki jih nediskriminacijsko izdajo pristojni tajski organi.

                  3.

                  Posvetovanja se lahko opravijo kadar koli in o vseh zadevah iz tega sporazuma ter na zahtevo katere koli od pogodbenic.

            Hvaležen bi vam bil, če bi potrdili, da se vaša vlada strinja z vsebino tega pisma. V tem primeru bosta to pismo in vaša potrditev skupaj sestavljala Sporazum v obliki izmenjave pisem med Evropsko unijo in Tajsko.
      Evropska unija in Tajska bosta druga drugo uradno obvestili o zaključku notranjih postopkov za začetek veljavnosti tega sporazuma. Ta sporazum začne veljati 14 (štirinajst) dni po prejemu zadnjega uradnega obvestila.“
      V čast mi je izraziti strinjanje z navedenim pismom v imenu svoje vlade.

            Za Kraljevino Tajsko